NARIADENIE KOMISIE (ES) č. 701/2009
z 3. augusta 2009,
ktorým sa mení a dopĺňa nariadenie (ES) č. 1182/2008, ktorým sa vopred stanovuje výška pomoci na súkromné skladovanie masla na rok 2009
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 43 písm. a) a d) v spojení s jeho článkom 4,
keďže:
(1)
Ceny mliečnych výrobkov na svetových trhoch sa prepadli najmä z dôvodu zvýšenej celosvetovej ponuky a zníženia dopytu v súvislosti s finančnou a hospodárskou krízou. Trhové ceny mliečnych výrobkov v Spoločenstve výrazne klesli. Výsledkom kombinácie trhových opatrení, ktoré sa prijali od začiatku tohto roku, sa ceny v Spoločenstve stabilizovali približne na úrovni cenovej podpory. Je nevyhnutné, aby sa tieto opatrenia na podporu trhu, hlavne súkromné skladovanie, uplatňovali tak dlho, ako to bude potrebné, aby sa zabránilo ďalšiemu znižovaniu cien a narušeniu trhu Spoločenstva.
(2)
Nariadením Komisie (ES) č. 826/2008 (2) sa ustanovujú všeobecné pravidlá poskytovania pomoci Spoločenstva na súkromné skladovanie niektorých poľnohospodárskych produktov.
(3)
V článku 4 ods. 2 nariadenia Komisie (ES) č. 1182/2008 z 28. novembra 2008, ktorým sa vopred stanovuje výška pomoci na súkromné skladovanie masla na rok 2009 (3), sa ustanovuje, že zmluvné skladovanie masla sa začína najneskôr 15. augusta 2009.
(4)
Vzhľadom na súčasnú a predvídateľnú situáciu na trhu je nutné, aby sa pokračovalo v poskytovaní pomoci na súkromné skladovanie masla, ktorého zmluvné skladovanie sa začalo v období od 15. augusta 2009 do 28. februára 2010.
(5)
S cieľom zabrániť vzniku nadmernej ponuky na trhu by sa v prípade výrobkov, ktoré sa uskladnili po 15. auguste 2009, malo začať vyskladňovanie až od 16. augusta 2010 a obdobie zmluvného skladovania by malo trvať maximálne 365 dní.
(6)
V záujme zefektívnenia a zjednodušenia administratívy a vzhľadom na osobitnú situáciu v oblasti skladovania masla by sa mali kontroly ustanovené v článku 36 ods. 6 nariadenia (ES) č. 826/2008 vykonať minimálne v prípade jednej polovice zmlúv. Z uvedeného dôvodu je potrebné ustanoviť odchýlku od uvedeného článku.
(7)
Vzhľadom na dĺžku skladovacieho obdobia v rámci predĺženého opatrenia by sa zálohová platba ustanovená v článku 31 ods. 1 nariadenia (ES) č. 826/2008 mala upraviť v prípade výrobkov, ktoré boli uskladnené po 15. auguste 2009.
(8)
Nariadenie (ES) č. 1182/2008 by sa malo preto zodpovedajúcim spôsobom zmeniť a doplniť.
(9)
Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Nariadenie (ES) č. 1182/2008 sa mení a dopĺňa takto:
1.
Článok 1 sa nahrádza takto:
„Článok 1
V tomto nariadení sa ustanovuje pomoc na súkromné skladovanie soleného a nesoleného masla, ako sa uvádza v článku 28 písm. a) nariadenia (ES) č. 1234/2007, v prípade masla, ktorého zmluvné skladovanie sa začalo najneskôr 28. februára 2010.“
2.
V článku 4 sa odseky 2 a 3 nahrádzajú takto:
„2. Zmluvné skladovanie sa začína:
a)
medzi 1. januárom a 15. augustom 2009 alebo
b)
medzi 16. augustom 2009 a 28. februárom 2010.
3. Vyskladnenie sa môže začať len:
a)
v období od 16. augusta 2009 v prípade výrobkov, ktorých zmluvné skladovanie sa začalo v období uvedenom v odseku 2 písm. a);
b)
v období od 16. augusta 2010 v prípade výrobkov, ktorých zmluvné skladovanie sa začalo v období uvedenom v odseku 2 písm. b).
4. Zmluvné skladovanie sa skončí:
a)
dňom predchádzajúcim dňu vyskladnenia alebo najneskôr posledným februárovým dňom roku nasledujúceho po uskladnení v prípade výrobkov, ktorých zmluvné skladovanie sa začalo v období uvedenom v odseku 2 písm. a);
b)
dňom predchádzajúcim dňu vyskladnenia v prípade výrobkov, ktorých zmluvné skladovanie sa začalo v období uvedenom v odseku 2 písm. b).
5. Pomoc sa smie poskytnúť iba vtedy, keď obdobie zmluvného skladovania trvá:
a)
od 90 do 227 dní v prípade výrobkov uskladnených v období uvedenom v odseku 2 písm. a);
b)
maximálne 365 dní v prípade výrobkov uskladnených v období uvedenom v odseku 2 písm. b).“
3.
V článku 6 sa dopĺňajú tieto odseky:
„3. Odchylne od článku 31 ods. 2 nariadenia (ES) č. 826/2008 zálohová platba na maslo, ktorého zmluvné skladovanie sa začalo v období uvedenom v článku 4 ods. 2 písm. b) tohto nariadenia, nepresiahne výšku pomoci zodpovedajúcej skladovaciemu obdobiu 168 dní.
4. Odchylne od článku 36 ods. 6 nariadenia (ES) č. 826/2008 príslušný orgán zodpovedný za kontrolu vykoná ku koncu obdobia zmluvného skladovania kontrolu váhy a identifikačných údajov skladovaného masla metódou odberu vzoriek minimálne v prípade polovice zmlúv a za celé obdobie vyskladňovania trvajúce od augusta 2009 do februára 2010.“
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 3. augusta 2009